" Кембридж Аналитика " изиграли ключова роля за Брекзит Компанията " Кембридж Аналитика " е изиграла " ключова роля " за гласуването в полза на Брекзит , твърди разобличителят Кристофър Уайли пред европейски медии . " Кембридж Аналитика " вече бе обвинена , че е използвала за политически цели личните данни на 50 млн . потребители на Фейсбук . Биха ли одобрили британците Брекзита през 2016 г . без " Кембридж Аналитика " ? " Не , те са изиграли ключова роля , сигурен съм " , заявява бившият директор по изследванията на тази компания , когото цитира днес френският " Либерасион " , интервюирал в неделя Уайли наред с други вестници като френския " Монд " , германския " Велт " , испанския " Паис " и италианския " Република " . Разобличителят твърди , че " Агрегейт Ай Кю " - канадска фирма , свързана с " Кембридж Аналитика " , е работила съвместно с нея за подпомагане на кампанията за излизане на кралството от ЕС , за да може да се надхвърли определеният таван на разходите . Според него без " Агрегейт " привържениците на Брекзита не биха спечелили референдума , чийто изход бе решен с по - малко от 2 процента от гласовете . Уайли заявява , цитиран в " Монд " , че " трябва Фейсбук да бъде поправен , а не заличен " и отхвърля призивите хората да напускат тази социална мрежа . " Вече е невъзможно да се живее без тези платформи , но трябва да им се наложат известни правила " , настоява той . Разобличителят разказва и за будещи тревога подробности около постъпването си на работа към Ес Си Ел - компанията майка на основаната с негова помощ " Кембридж Аналитика " , през 2013 г . Обяснява как след време е открил , че предшественикът му е " умрял при неясни обстоятелства в хотелската си стая в Найроби , когато е работел за Ухуру Кенията " , тогавашния президент на Кения . Уайли твърди освен това , че в британската компания е действал скандалният Стив Банън , бивш приближен съветник на Доналд Тръмп и някогашен шеф на Брайтбарт - водещия сайт на крайнодесните в САЩ . Според него Банън идвал в Лондон " най - малко веднъж месечно " и това допринесло , за да напусне поста си бъдещият разобличител , посочва " Либерасион " , цитиран от АФП .